Kaikki Tapiolan bussit ja henkilöautot pääsevät takaisin Merituulentielle.

Jarmo Kulmala, Miikka Hakari ja Antti Mäkinen Espoon kaupungilta sekä rakennuttajakonsultti Seppo Kivilaakso katsastivat liki valmista bussiasemaa keskiviikkona.­

Ensi maanantaina päättyy tapiolalaisten pitkä piina, kun bussit ja henkilöautot palaavat uudistetulle Merituulentielle. Katu on keskustakortteleissa pudotettu kuusi metriä vanhaa tasoaan alemmaksi.

Kuusi vuotta sitten autoliikenne katkesi Merituulentiellä ja alkoi valtavan ja syvän kuopan kaivaminen. Tapiolalaiset oppivat kestämään vaihtuvia liikennejärjestelyjä, purkutyömaita, melua ja pölyä.